               EURÓPSKA KOMISIA
            V Bruseli12. 4. 2021
            COM(2021) 173 final
            2021/0092(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo Výbore pre obchod zriadenom Dohodou o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, pokiaľ ide o zmenu rozhodnutí Výboru pre obchod č. 1/2014, č. 2/2014, č. 3/2014, č. 4/2014 a č. 5/2014 s cieľom zohľadniť pristúpenie Ekvádoru k dohode o obchode a aktualizovať zoznamy rozhodcov a expertov v oblasti obchodu a trvalo udržateľného rozvoja

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Európskej únie vo Výbore pre obchod zriadenom Dohodou o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej (ďalej len „dohoda o obchode“) s cieľom zmeniť a doplniť rozhodnutia Výboru pre obchod na účely zohľadnenia pristúpenia Ekvádoru k dohode a aktualizácie zoznamu rozhodcov a expertov v oblasti obchodu a trvalo udržateľného rozvoja, ktorý sa v nej nachádza.

               2.Kontext návrhu

               2.1.Dohoda o obchode

               Dohoda o obchode medzi Európskou úniou a jej členskými štátmi na jednej strane a Kolumbiou a Peru na strane druhej bola podpísaná v Bruseli 26. júna 2012. V súlade s rozhodnutím Rady 2012/735/EÚ
                  1
                sa dohoda o obchode predbežne vykonáva s Peru od 1. marca 2013
                  2
                a s Kolumbiou od 1. augusta 2013
                  3
               .

               Dohoda sa zmenila a doplnila Protokolom o pristúpení k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej na účely zohľadnenia pristúpenia Ekvádoru, ktorý bol podpísaný v Bruseli 11. novembra 2016
                  4
               . Dohoda o obchode sa medzi Európskou úniou a jej členskými štátmi na jednej strane a Ekvádorom na strane druhej predbežne vykonáva od 1. januára 2017
                  5
               .

               Článkom 12 dohody o obchode sa zriaďuje Výbor pre obchod, ktorý pozostáva zo zástupcov strany EÚ a zástupcov každej signatárskej andskej krajiny na úrovni ministrov alebo zástupcov, ktorých tieto úrovne môžu určiť. Výbor pre obchod uskutočňuje dohľad nad plnením dohody o obchode a nad správnym uplatňovaním jej ustanovení, uľahčuje toto plnenie a správne uplatňovanie a zvažuje iné spôsoby dosiahnutia jej všeobecných cieľov. Hodnotí a prijíma rozhodnutia, ktoré predpokladá dohoda o obchode v súvislosti s akoukoľvek záležitosťou, ktorú mu predložia špecializované orgány zriadené podľa dohody o obchode. Výbor pre obchod prijíma rozhodnutia na základe konsenzu.

               Výbor pre obchod prijal rozhodnutia, ktoré je potrebné zmeniť a doplniť, aby sa zohľadnilo pristúpenie Ekvádoru k dohode.

               Hlava XII dohody o obchode sa vzťahuje na všetky spory týkajúce sa výkladu alebo uplatňovania ustanovení dohody o obchode, pokiaľ nie je v dohode o obchode stanovené inak.

               Vzhľadom na pristúpenie Ekvádoru má Výbor pre obchod aktualizovať rokovací poriadok Výboru pre obchod, rokovací poriadok a kódex správania pre rozhodcov, zoznam rozhodcov, rokovací poriadok skupiny expertov pre obchod a trvalo udržateľný rozvoj a skupiny expertov pre otázky, na ktoré sa vzťahuje hlava o obchode a trvalo udržateľnom rozvoji.

               2.2.Výbor pre obchod

               Výbor pre obchod zriadený článkom 12 dohody o obchode vykonáva dohľad nad plnením dohody o obchode a správnym uplatňovaním jej ustanovení, uľahčuje také plnenie a uplatňovanie; hodnotí dosiahnuté výsledky uplatňovania dohody o obchode, najmä vývoj obchodných a hospodárskych vzťahov medzi zmluvnými stranami; dohliada na prácu všetkých špecializovaných orgánov zriadených na základe dohody o obchode a odporúča akékoľvek potrebné opatrenie; hodnotí a prijíma rozhodnutia v súvislosti s akoukoľvek záležitosťou, ktorú mu predložia špecializované orgány; a prijme svoj vlastný rokovací poriadok, ako aj harmonogram zasadnutí a program svojich zasadnutí. Výbor pre obchod prijíma rozhodnutia na základe konsenzu. Prijaté rozhodnutia sú pre zmluvné strany záväzné a zmluvné strany prijmú všetky opatrenia potrebné na ich vykonanie. V prípadoch uvedených v článku 12 ods. 4 dohody o obchode prijíma každé rozhodnutie strana EÚ a dotknutá signatárska andská krajina a také rozhodnutie je účinné len medzi týmito zmluvnými stranami, pod podmienkou, že takéto rozhodnutia nemajú vplyv na práva a povinnosti inej signatárskej andskej krajiny (článok 14 ods. 3).

               3.Pozícia, ktorá sa má prijať v mene Únie

               Týmto návrhom rozhodnutia Rady sa stanovuje pozícia, ktorá sa má prijať v mene Európskej únie vo Výbore pre obchod zriadenom Dohodou o obchode medzi Európskou úniou a jej členskými štátmi na jednej strane a Kolumbiou, Ekvádorom a Peru na strane druhej s cieľom zmeniť a doplniť rozhodnutia Výboru pre obchod na účely zohľadnenia pristúpenia Ekvádoru k dohode o obchode a aktualizácie zoznamu rozhodcov a expertov v oblasti obchodu a trvalo udržateľného rozvoja, ktorý sa v nej nachádza.

               Rozhodnutie, ktorým sa stanovuje tento zoznam rozhodcov z Ekvádoru, sa malo prijať na prvom zasadnutí Výboru pre obchod a teraz sa musí prijať čo najskôr, aby bolo možné plne vykonávať hlavu XII dohody o urovnávaní sporov.

               Zmluvné strany dohody o obchode diskutovali o pripravovanom rozhodnutí Výboru pre obchod a dohodli sa, že s výhradou rozhodovacích postupov Únie by mal Výbor pre obchod prijať toto rozhodnutie v druhom polroku 2020.

               Rozhodnutie je nevyhnutné na dotvorenie inštitucionálneho rámca dohody o obchode, a teda na zabezpečenie jej bezproblémového vykonávania.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  6
               .

               4.1.2.Uplatnenie na tento prípad

               Výbor pre obchod je orgánom zriadeným dohodou, konkrétne Dohodou o obchode medzi Európskou úniou a jej členskými štátmi na jednej strane a Kolumbiou a Peru na strane druhej.

               Rozhodnutie, ktoré má Výbor pre obchod prijať, predstavuje v súlade s článkom 14 ods. 2 dohody o obchode akt so záväznými právnymi účinkami. Pripravovaný akt nedopĺňa ani nemení inštitucionálny rámec dohody o obchode.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah pripravovaného aktu, t. j. zmena rozhodnutí Výboru pre obchod č. 1/2014, č. 2/2014, č. 3/2014, č. 4/2014 a č. 5/2014 okrem iného s cieľom aktualizovať zoznamy rozhodcov a expertov v oblasti obchodu a trvalo udržateľného rozvoja, ktoré sú v nich uvedené, patria do spoločnej obchodnej politiky.

               Hmotnoprávnym základom navrhovaného rozhodnutia je teda článok 207 ZFEÚ, a najmä jeho odsek 4.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s jej článkom 218 ods. 9.

               5.Uverejnenie pripravovaného aktu

               Keďže sa aktom Rady zmenia rozhodnutia Výboru pre obchod č. 1/2014, č. 2/2014, č. 3/2014, č. 4/2014 a č. 5/2014, je vhodné ho po prijatí uverejniť v Úradnom vestníku Európskej únie.

               2021/0092 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie vo Výbore pre obchod zriadenom Dohodou o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, pokiaľ ide o zmenu rozhodnutí Výboru pre obchod č. 1/2014, č. 2/2014, č. 3/2014, č. 4/2014 a č. 5/2014 s cieľom zohľadniť pristúpenie Ekvádoru k dohode o obchode a aktualizovať zoznamy rozhodcov a expertov v oblasti obchodu a trvalo udržateľného rozvoja

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda o obchode medzi Európskou úniou a jej členskými štátmi na jednej strane a Kolumbiou a Peru na strane druhej (ďalej len „dohoda o obchode“) bola podpísaná v Bruseli 26. júna 2012. V súlade s rozhodnutím Rady 2012/735/EÚ
                  7
                sa dohoda o obchode predbežne vykonáva medzi Úniou a jej členskými štátmi a Peru od 1. marca 2013 a medzi Úniou a jej členskými štátmi a Kolumbiou od 1. augusta 2013.

               (2)Dohoda o obchode bola zmenená a doplnená protokolom o pristúpení s cieľom zohľadniť pristúpenie Ekvádoru, ktorý bol podpísaný 11. novembra 2016 v Bruseli
                  8
               . V súlade s rozhodnutím Rady 2012/735/EÚ
                  9
                sa dohoda o obchode predbežne vykonáva medzi Úniou a jej členskými štátmi a Ekvádorom od 1. januára 2017.

               (3)V súlade s článkom 13 ods. 2 písm. g) bodom vi) dohody o obchode môže Výbor pre obchod dosahovať pokrok pri dosahovaní cieľov stanovených v dohode o obchode prostredníctvom zmien a doplnení, ktoré táto dohoda predpokladá a ktoré sa týkajú iných ustanovení, ktoré podliehajú zmenám a doplneniam vykonaným Výborom pre obchod v súlade s výslovnou úpravou obsiahnutou v dohode o obchode.

               (4)Podľa článku 13 ods. 5 dohody o obchode môže Výbor pre obchod pri výkone ktorejkoľvek z funkcií stanovených v uvedenom článku 13 prijať akékoľvek rozhodnutie, ako sa predpokladá v dohode o obchode.

               (5)Výbor pre obchod má písomným postupom prijať rozhodnutie o zmene svojich rozhodnutí č. 1/2014, č. 2/2014, č. 3/2014, č. 4/2014 a č. 5/2014.

               (6)Je vhodné stanoviť pozíciu, ktorá sa má zaujať v mene Únie vo Výbore pre obchod, keďže rozhodnutie bude pre Úniu záväzné.

               (7)V rozhodnutí Výboru pre obchod č. 1/2014 sa stanovilo prijatie jeho rokovacieho poriadku podľa článku 13 ods. 1 písm. j) dohody o obchode.

               (8)Rozhodnutím Výboru pre obchod č. 2/2014 sa stanovilo prijatie rokovacieho poriadku a kódexu správania pre rozhodcov podľa článku 13 ods. 1 písm. h) a článku 315 dohody o obchode.

               (9)Rozhodnutím Výboru pre obchod č. 3/2014 sa stanovilo vytvorenie zoznamov rozhodcov podľa článku 304 ods. 1 a 4 dohody o obchode.

               (10)Rozhodnutím Výboru pre obchod č. 4/2014 sa stanovilo prijatie rokovacieho poriadku skupiny expertov pre obchod a trvalo udržateľný rozvoj podľa článku 284 ods. 6 dohody o obchode.

               (11)Rozhodnutím Výboru pre obchod č. 5/2014 sa stanovilo zriadenie skupiny expertov pre otázky, na ktoré sa vzťahuje hlava o obchode a trvalo udržateľnom rozvoji podľa článku 284 ods. 3 dohody o obchode.

               (12)S cieľom zohľadniť pristúpenie Ekvádoru k dohode o obchode a potrebu aktualizovať zoznamy rozhodcov a expertov v oblasti obchodu a trvalo udržateľného rozvoja by sa rozhodnutia Výboru pre obchod č. 1/2014, č. 2/2014, č. 3/2014, č. 4/2014 a č. 5/2014 mali zodpovedajúcim spôsobom zmeniť,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vo Výbore pre obchod zriadenom Dohodou o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, pokiaľ ide o zmenu rozhodnutí Výboru pre obchod č. 1/2014, č. 2/2014, č. 3/2014, č. 4/2014 a č. 5/2014, vychádza z návrhu rozhodnutia Výboru pre obchod pripojeného k tomuto rozhodnutiu.

               Článok 2

               Rozhodnutie Výboru pre obchod sa po jeho prijatí uverejní v Úradnom vestníku Európskej únie.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 354, 21.12.2012, s. 1 – 2.

                     (2)

                        Ú. v. EÚ L 56, 28.2.2013, s. 1.

                     (3)

                        Ú. v. EÚ L 201, 26.7.2013, s. 7.

                     (4)

                        Ú. v. EÚ L 356, 24.12.2016, s. 3.

                     (5)

                        Ú. v. EÚ L 358, 29.12.2016, s. 1.

                     (6)

                        Vec C-399/12 Nemecko/Rada (OIV), ECLI:EU:C:2014:2258, body 61 – 64.

                     (7)

                        Rozhodnutie Rady 2012/735/EÚ z 31. mája 2012 o podpísaní v mene Únie a predbežnom vykonávaní Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej (Ú. v. EÚ L 354, 21.12.2012, s. 1).

                     (8)

                        Ú. v. EÚ L 356, 24.12.2016, s. 3.

                     (9)

                        Rozhodnutie Rady (EÚ) 2016/2369 z 11. novembra 2016 o podpise v mene Únie a predbežnom vykonávaní Protokolu o pristúpení k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej na účely zohľadnenia pristúpenia Ekvádoru (Ú. v. EÚ L 356, 24.12.2016, s. 1).

    ---documentbreak---

               EURÓPSKA KOMISIA
            V Bruseli12. 4. 2021
            COM(2021) 173 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie vo Výbore pre obchod zriadenom Dohodou o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, pokiaľ ide o zmenu rozhodnutí Výboru pre obchod č. 1/2014, č. 2/2014, č. 3/2014, č. 4/2014 a č. 5/2014 s cieľom zohľadniť pristúpenie Ekvádoru k dohode o obchode a aktualizovať zoznamy rozhodcov a expertov v oblasti obchodu a trvalo udržateľného rozvoja

               NÁVRH

               ROZHODNUTIE VÝBORU PRE OBCHOD MEDZI EÚ A KOLUMBIOU, PERU A EKVÁDOROM č. 2/2021

               z XXX,

               ktorým sa menia rozhodnutia č. 1/2014, č. 2/2014, č. 3/2014, č. 4/2014 a č. 5/2014 s cieľom zohľadniť pristúpenie Ekvádoru k Dohode o obchode medzi Európskou úniou a jej členskými štátmi na jednej strane a Kolumbiou,  Peru a Ekvádorom na strane druhej a aktualizovať zoznamy rozhodcov a expertov v oblasti obchodu a trvalo udržateľného rozvoja

               VÝBOR PRE OBCHOD,

               so zreteľom na Dohodu o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej (ďalej len „dohoda o obchode“), a najmä na jej článok 13,

               keďže:

               (1)V súlade s článkom 13 ods. 2 písm. g) bodom vi) dohody môže Výbor pre obchod dosahovať pokrok pri dosahovaní cieľov stanovených v dohode prostredníctvom zmien a doplnení, ktoré táto dohoda predpokladá a ktoré sa týkajú iných ustanovení, ktoré podliehajú zmenám a doplneniam vykonaným Výborom pre obchod v súlade s výslovnou úpravou obsiahnutou v dohode. Podľa článku 13 ods. 5 dohody môže Výbor pre obchod pri výkone ktorejkoľvek z funkcií stanovených v uvedenom článku prijať akékoľvek rozhodnutie, ako sa predpokladá v dohode.

               (2)V rozhodnutí č. 1/2014 sa stanovilo prijatie jeho rokovacieho poriadku podľa článku 13 ods. 1 písm. j) dohody.

               (3)Rozhodnutím č. 2/2014 sa stanovilo prijatie rokovacieho poriadku a kódexu správania pre rozhodcov podľa článku 13 ods. 1 písm. h) a článku 315 dohody o obchode.

               (4)Rozhodnutím č. 3/2014 sa stanovilo vytvorenie zoznamov rozhodcov podľa článku 304 ods. 1 a 4 dohody.

               (5)Rozhodnutím č. 4/2014 sa stanovilo prijatie rokovacieho poriadku skupiny expertov pre obchod a trvalo udržateľný rozvoj podľa článku 284 ods. 6 dohody.

               (6)Rozhodnutím č. 5/2014 sa stanovilo zriadenie skupiny expertov pre otázky, na ktoré sa vzťahuje hlava o obchode a trvalo udržateľnom rozvoji podľa článku 284 ods. 3 dohody.

               (7)S cieľom zohľadniť pristúpenie Ekvádoru k dohode o obchode a potrebu aktualizovať zoznamy rozhodcov a expertov v oblasti obchodu a trvalo udržateľného rozvoja by sa rozhodnutia Výboru pre obchod č. 1/2014, č. 2/2014, č. 3/2014, č. 4/2014 a č. 5/2014 mali zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               Príloha k rozhodnutiu Výboru pre obchod medzi EÚ a Kolumbiou a Peru č. 1/2014 zo 16. mája 2014 s názvom Prijatie rokovacieho poriadku Výboru pre obchod podľa článku 13 ods. 1 písm. j) Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej [2015/1045] sa mení takto:

               (1)Článok 1 sa mení takto:

               a) Odsek 1 sa nahrádza takto:

               „1. Výbor pre obchod, ktorý bol zriadený v súlade s článkom 12 Dohody o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej (ďalej len „dohoda“), vykonáva svoje povinnosti podľa ustanovení článku 12 dohody a nesie zodpovednosť za jej fungovanie a správne uplatňovanie.“;

               b) Odsek 3 sa nahrádza takto:

               „3. Výboru pre obchod striedavo predsedá minister obchodu, priemyslu a cestovného ruchu Kolumbie, minister zahraničného obchodu a cestovného ruchu Peru, minister výroby, zahraničného obchodu, investícií a rybného hospodárstva Ekvádoru alebo člen Európskej komisie zodpovedný za obchod, a to po dobu jedného roka. Prvé obdobie sa začína dňom prvého zasadnutia Výboru pre obchod a končí sa 31. decembra toho istého roka. Predseda sa môže v súlade s článkom 12 ods. 2 dohody nechať zastupovať osobami, ktoré sám určí.“

               (2)V článku 3 sa odsek 1 nahrádza takto:

               „1. Výbor pre obchod sa schádza, tak ako sa stanovuje v článku 12 ods. 2 dohody, raz za rok alebo na žiadosť ktorejkoľvek zmluvnej strany. Ak sa zmluvné strany nedohodnú inak, zasadnutia sa striedavo konajú v Bogote, Bruseli, Lime a Quite.“

               Článok 2

               Príloha k rozhodnutiu Výboru pre obchod medzi EÚ a Kolumbiou a Peru č. 2/2014 zo 16. mája 2014 s názvom Prijatie rokovacieho poriadku a kódexu správania pre rozhodcov podľa článku 13 ods. 1 písm. h) a článku 315 Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej [2015/1046] sa mení takto:

               (1)V ustanovení 1 sa písmeno a) nahrádza takto:

               „a) „dohoda“ je Dohoda o obchode medzi Kolumbiou a Peru na jednej strane a Európskou úniou a jej členskými štátmi na strane druhej, podpísaná 26. júna 2012 v Bruseli, zmenená Protokolom o pristúpení Ekvádoru k dohode podpísaným 11. novembra 2016;“.

               (2)Ustanovenie 7 sa nahrádza takto:

               „7. Ak posledný deň pre doručenie dokumentu pripadá na deň pracovného pokoja v Kolumbii, Peru, Ekvádore alebo v EÚ, daný dokument sa môže doručiť v nasledujúci pracovný deň.“

               (3)Ustanovenie 33 sa nahrádza takto:

               „33. Ak sa strany zúčastnené na spore nedohodnú inak, koná sa vypočutie v Bruseli v prípade, že je žalujúcou stranou Kolumbia, Peru alebo Ekvádor, a podľa potreby v Bogote, Lime alebo Quite v prípade, že je žalujúcou stranou EÚ.“

               Článok 3

               Príloha k rozhodnutiu Výboru pre obchod medzi EÚ a Kolumbiou a Peru č. 3/2014 zo 16. mája 2014 s názvom Zostavenie zoznamu rozhodcov podľa článku 304 ods. 1 a 4 Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej [2015/1047] sa mení takto:

               (1)„Zoznam rozhodcov uvedený v článku 304 ods. 1 dohody“ sa mení takto:

               a) V zozname „Rozhodcovia, ktorých navrhuje Kolumbia“ sa body 2 a 3 nahrádzajú takto:

               „2.Javier Gamboa

               3.Claudia Orozco“;

               b) Medzi zoznam „Rozhodcovia, ktorých navrhuje Kolumbia“ a zoznam „Rozhodcovia, ktorých navrhuje EÚ“ sa vkladá tento zoznam:

               „Rozhodcovia, ktorých navrhuje Ekvádor

               1.Hugo Perezcano Díaz

               2.Alejandro Sánchez

               3.Carlos Vejar

               4.Alan Yanovich

               5.Andrés Jana“;

               c) V zozname „Rozhodcovia, ktorých navrhuje Peru“ sa body 4 a 5 nahrádzajú takto:

               „4.Victor Saco

               5.Javier Hernando Illescas Mucha“;

               d) V zozname „Predsedovia“ sa bod 2 nahrádza takto:

               „2.Pedro Negueloaetcheverry (Ekvádor)“

               (2)„Dodatočný zoznam rozhodcov s odvetvovými skúsenosťami týkajúcimi sa konkrétneho okruhu otázok, ktoré sú predmetom dohody, podľa článku 304 ods. 4 dohody“ sa mení takto:

               a) Pod nadpis „Experti v oblasti obchodu s tovarom“ sa medzi zoznam „Rozhodcovia, ktorých navrhuje Kolumbia“ a zoznam „Rozhodcovia, ktorých navrhuje EÚ“ vkladá tento zoznam:

               „Rozhodcovia, ktorých navrhuje Ekvádor

               1.Pablo Bentes

               2.Jan Bohanes

               3.Sofía Bonilla“;

               b) Pod nadpis „Experti v oblasti obchodu so službami, podnikania, hospodárskej súťaže, práv duševného vlastníctva alebo verejného obstarávania“ sa medzi zoznam „Rozhodcovia, ktorých navrhuje Kolumbia“ a zoznam „Rozhodcovia, ktorých navrhuje EÚ“ vkladá tento zoznam:

               „Rozhodcovia, ktorých navrhuje Ekvádor

               1.Gustavo Guerra

               2.Alfredo Corral

               3.Genaro Eguiguren“;

               c) Pod nadpis „Experti v oblasti obchodu so službami, podnikania, hospodárskej súťaže, práv duševného vlastníctva alebo verejného obstarávania“ sa v zozname predsedov bod 2 nahrádza takto:

               „2.Tania Voon“.

               Článok 4

               Príloha k rozhodnutiu Výboru pre obchod medzi EÚ a Kolumbiou a Peru č. 4/2014 zo 16. mája 2014 s názvom Prijatie rokovacieho poriadku skupiny expertov pre obchod a trvalo udržateľný rozvoj podľa článku 284 ods. 6 Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej [2015/1048] sa mení takto:

               (1) V ustanovení 1 sa písmeno a) nahrádza takto:

               „a)„dohoda“ je Dohoda o obchode medzi Kolumbiou a Peru na jednej strane a Európskou úniou a jej členskými štátmi na strane druhej, podpísaná 26. júna 2012, zmenená Protokolom o pristúpení Ekvádoru k dohode podpísaným 11. novembra 2016.“

               Článok 5

               Príloha k rozhodnutiu Výboru pre obchod medzi EÚ a Kolumbiou a Peru č. 5/2014 zo 16. mája 2014 s názvom Zriadenie skupiny expertov pre otázky, na ktoré sa vzťahuje hlava o obchode a trvalo udržateľnom rozvoji, podľa článku 284 ods. 3 Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej [2015/1049] sa mení takto:

               (1)Do „Zoznam[u] expertov“ sa dopĺňajú tieto body 13, 14, 15 a 16:

               „13.María Amparo Albán

               14.Alice Tipping

               15.Leopoldo González

               16.Fabián Jaramillo“.

               (2)V zozname „Predsedovia“ sa dopĺňajú tieto body 7 a 8:

               „7.Jacob Olander

               8.Martín Padulla“.

               Článok 6

               Toto rozhodnutie nadobúda účinnosť […].

               Toto rozhodnutie je vyhotovené v úradných jazykoch zmluvných strán dohody, pričom každé znenie je rovnako autentické.

               V [...]

               Za Výbor pre obchod


               EURÓPSKA KOMISIA
            V Bruseli13. 4. 2021
            COM(2021) 175 final
            2021/0094(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie zaujať v Medzinárodnej rade pre kakao

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v Medzinárodnej rade pre kakao (ďalej len „rada ICCO“) zriadenej v rámci Medzinárodnej organizácie pre kakao (ďalej len „ICCO“)
                  1
                v súvislosti s plánovaným prijatím predĺženia Medzinárodnej dohody o kakau (ICA, 2010)
                  2
               .

               2.Kontext návrhu

               2.1.Medzinárodná dohoda o kakau (ICA, 2010)

                  Medzinárodná dohoda o kakau (ICA, 2010) (ďalej len „ICA“ alebo „dohoda“) má za cieľ posilniť medzinárodnú spoluprácu v oblasti celosvetových záležitostí týkajúcich sa kakaa a súvisiacich otázok, poskytnúť fórum pre medzivládne konzultácie o kakau a o spôsoboch, ako zlepšiť svetové kakaové hospodárstvo, uľahčiť obchodovanie s kakaom zhromažďovaním a poskytovaním informácií o celosvetovom trhu s kakaom a podporovať zvýšený dopyt po kakau.

                  ICA nadobudla platnosť 1. októbra 2012, a to na obdobie desiatich rokov, do 30. septembra 2022 (článok 62 ods. 1 ICA).

                  Európska únia je jednou zo zmluvných strán ICA
                     3
                  .

               2.2.Medzinárodná rada pre kakao

               Podľa článku 6 ods. 1 ICA Medzinárodná rada pre kakao pozostáva zo všetkých členov organizácie. Podľa článku 7 ICA rada uplatňuje všetky právomoci a vykonáva alebo zabezpečuje výkon všetkých funkcií, ktoré sú nevyhnutné na vykonávanie výslovných ustanovení ICA.

               Rada ICCO spravidla organizuje v priebehu kakaového roka jedno pravidelné zasadnutie raz za polrok, ale má možnosť sa zísť na osobitnom zasadnutí (článok 9 ods. 1 a 2 ICA). V článku 12 ICA sa stanovuje, že všetky rozhodnutia rady ICCO sa v zásade prijímajú na základe konsenzu. V prípade nedosiahnutia konsenzu sa rozhodnutia prijímajú osobitným hlasovaním podľa postupu stanoveného v článku 12 ods. 1 ICA. V článkoch 10 a 11 ICA sa stanovuje osobitné rozdelenie hlasov a postup hlasovania stanovený pre vyvážajúcich a dovážajúcich členov organizácie.

               2.3.Plánovaný akt Medzinárodnej rady pre kakao

                  Počas svojho 102. zasadnutia v septembri 2020 rada ICCO odporučila predĺžiť ICA po súčasnom dátume uplynutia jej platnosti. To by v budúcnosti umožnilo prijatie jej podstatnej revízie. Rada ICCO má rozhodnúť o predĺžení dohody podľa článku 62 ods. 4 ICA, v ktorom sa stanovuje, že rada môže úplne alebo čiastočne predĺžiť dohodu, celú alebo jej časť, o dve po sebe idúce obdobia, z ktorých však žiadne nesmie presiahnuť dva kakaové roky.

               Počas svojho 103. zasadnutia v dňoch 22. – 23. apríla 2021 má rada ICCO prijať rozhodnutie týkajúce sa predĺženia ICA 2010 („pripravovaný akt“). Toto rozhodnutie sa môže odložiť na ďalšie zasadnutia rady.

               Účelom pripravovaného aktu je schváliť predĺženie ICA 2010 v rade ICCO. Predĺženie ICA 2010 poskytne členom ICCO primeraný čas na vedenie rokovaní o revízii ICA.

               Pripravovaný akt sa stane záväzným pre zmluvné strany v súlade s článkom 12 ods. 3 ICA, v ktorom sa stanovuje, že členovia sa zaväzujú, že budú považovať za záväzné všetky rozhodnutia rady prijaté v súlade s ustanoveniami dohody.

               3.Pozícia, ktorá sa má zaujať v mene Únie

               Cieľom tohto návrhu je dosiahnuť, aby Rada poverila Komisiu hlasovať v mene Únie v rámci rady ICCO za predĺženie ICA.

                  Predĺženie ICA najviac o štyri roky poskytne členom ICCO primeraný čas na vykonanie podstatnej revízie, ktorá by bola zameraná na modernizáciu a zjednodušenie dohody.

               Rokovania o čiastočnom preskúmaní ICA sa začnú na 103. zasadnutí rady ICCO v apríli 2021. Potreba predĺženia sa posúdi vzhľadom na pokrok v rokovaniach, aby sa poskytol dostatočný čas na čiastočné preskúmanie ICA.

                  Účasť EÚ v ICCO je v súčasnosti prospešná tak pre Úniu, ako aj pre ostatné členské štáty ICCO a platnosť ICA možno predĺžiť v doterajšej podobe. Predĺženie platnosti dohody na obdobie po roku 2022 a súbežné úsilie o modernizáciu dohody v rámci samostatného postupu vyvolajú opätovné zapojenie členov a diskusiu o význame ICCO pre riešenie súčasných výziev. Prípadná revízia dohody po roku 2022 by mohla zvýšiť jej pridanú hodnotu a význam jej práce a možno by pritiahla väčší záujem o ICCO. Predĺženie dohody je teda v záujme Únie.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  4
               .

               4.1.2.Uplatnenie na tento prípad

               Rada ICCO je orgán zriadený na základe dohody, konkrétne Medzinárodnej dohody o kakau z roku 2010.

               Akt, ktorý má prijať rada ICCO, je aktom s právnymi účinkami. Pripravovaný akt bude podľa medzinárodného práva záväzný v súlade s článkom 12 ods. 3 a článkom 62 ods. 4 ICA 2010.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak plánovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavný cieľ alebo hlavnú zložku, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               2021/0094 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v Medzinárodnej rade pre kakao

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Únia uzavrela Medzinárodnú dohodu o kakau z roku 2010 (ďalej len „dohoda“) rozhodnutím Rady 2012/189/EÚ
                  5
                a dohoda nadobudla platnosť 1. októbra 2012.

               (2)Podľa článku 62 ods. 1 dohody zostáva dohoda v platnosti do 30. septembra 2022, pokiaľ sa nepredĺži.

               (3)Podľa článku 7 ods. 1 dohody Medzinárodná rada pre kakao (ďalej len „rada ICCO“) zriadená v rámci Medzinárodnej organizácie pre kakao má uplatňovať všetky právomoci a vykonávať alebo zabezpečovať výkon všetkých funkcií, ktoré sú nevyhnutné na vykonávanie výslovných ustanovení dohody. Podľa článku 62 ods. 4 dohody môže rada ICCO prijať rozhodnutie o predĺžení dohody po jej súčasnom dátume skončenia platnosti „o dve po sebe idúce obdobia, z ktorých však žiadne nesmie presiahnuť dva kakaové roky“, t. j. do 30. septembra 2024 za prvé obdobie a do 30. septembra 2026 za druhé obdobie.

               (4)Rada ICCO má na svojom 103. zasadnutí 22. a 23. apríla 2021 prijať rozhodnutie o predĺžení dohody. Toto rozhodnutie sa môže odložiť na neskorší dátum.

               (5)Je vhodné stanoviť pozíciu, ktorá sa má zaujať v mene Únie v rade ICCO, keďže rozhodnutie rady ICCO o predĺžení dohody bude pre Úniu záväzné.

               (6)Pokračovanie účasti na dohode je v záujme Únie vzhľadom na význam odvetvia kakaa pre viaceré členské štáty a pre hospodárstvo Únie.

               (7)Predĺženie dohody najviac o štyri roky poskytne členom rady ICCO primeraný čas na vykonanie podstatnej revízie, ktorá by bola zameraná na modernizáciu a zjednodušenie dohody,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na 103. zasadnutí Medzinárodnej rady pre kakao zriadenej v rámci Medzinárodnej organizácie pre kakao alebo na nasledujúcich zasadnutiach, je hlasovať za predĺženie Medzinárodnej dohody o kakau z roku 2010 o dve po sebe idúce obdobia, z ktorých však žiadne nesmie presiahnuť dva kakaové roky, t. j. do 30. septembra 2024 za prvé obdobie a do 30. septembra 2026 za druhé obdobie.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Zriadená dohodou o kakau z roku 1972: Organizácia Spojených národov, Série zmlúv (Treaty Series), zv. 882, č. 67.

                     (2)

                        Organizácia Spojených národov, Série zmlúv (Treaty Series), zv. 2871.

                     (3)

                        Rozhodnutie Rady z 26. marca 2012 o uzavretí Medzinárodnej dohody o kakau z roku 2010 (Ú. v. EÚ L 102, 12.4.2012, s. 1); rozhodnutie Rady zo 17. mája 2011 o podpise a predbežnom vykonávaní Medzinárodnej dohody o kakau z roku 2010 v mene Európskej únie (Ú. v. EÚ L 259, 4.10.2011, s. 7).

                     (4)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (5)

                        Rozhodnutie Rady 2012/189/EÚ z 26. marca 2012 o uzavretí Medzinárodnej dohody o kakau z roku 2010 (Ú. v. EÚ L 102, 12.4.2012, s. 1).


               EURÓPSKA KOMISIA
            V Bruseli13. 4. 2021
            COM(2021) 174 final
            2021/0093(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie na desiatom zasadnutí Konferencie zmluvných strán Štokholmského dohovoru o perzistentných organických látkach, pokiaľ ide o návrh na zmenu prílohy A

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Dňa 17. mája 2004 nadobudol platnosť Štokholmský dohovor o perzistentných organických látkach (ďalej len „dohovor“). Bol schválený rozhodnutím Rady zo 14. októbra 2004 o uzavretí Štokholmského dohovoru o perzistentných organických látkach v mene Európskeho spoločenstva (2006/507/ES
                     1
                  ) a pre Európske spoločenstvo nadobudol platnosť 14. februára 2005. Cieľom dohovoru je chrániť ľudské zdravie a životné prostredie pred perzistentnými organickými látkami (ďalej len „POP“). Dohovor na základe princípu predbežnej opatrnosti poskytuje rámec pre vylúčenie výroby, používania, dovozu a vývozu POP, bezpečné nakladanie s nimi a ich bezpečné zneškodnenie a vylúčenie alebo zníženie uvoľnení určitých neúmyselne vyrobených POP.

                  Nariadením Európskeho parlamentu a Rady (EÚ) 2019/1021
                     2
                   sa do práva Únie premietli záväzky stanovené v dohovore a Protokole o perzistentných organických látkach k Dohovoru o diaľkovom znečisťovaní ovzdušia prechádzajúcom hranicami štátov (ďalej len „protokol“), ktorý bol schválený rozhodnutím Rady 259/2004/ES
                     3
                  .

                  Konferencia zmluvných strán, ktorá bola zriadená podľa článku 19 dohovoru, je riadiacim orgánom Štokholmského dohovoru. Tento orgán zvyčajne zasadá každé dva roky s cieľom monitorovať vykonávanie dohovoru. Zároveň skúma chemikálie, ktoré mu na posúdenie predložil Výbor pre posudzovanie perzistentných organických látok (POPRC).

                  Zmluvná strana v súlade s článkom 8 ods. 1 dohovoru predložila sekretariátu návrh na zaradenie kyseliny perfluórhexánsulfónovej (PFHxS), jej solí a príbuzných zlúčenín PFHxS do zoznamu v prílohe A k dohovoru, ktorý výbor POPRC preskúmal na základe článku 8 ods. 3 a 4. Výbor POPRC odporučil konferencii zmluvných strán zaradiť kyselinu perfluórhexánsulfónovú (PFHxS), jej soli a príbuzné zlúčeniny PFHxS do zoznamu v prílohe A bez zvláštnych výnimiek. Postup prijímania zmien príloh („dodatkov k prílohám“) sa upravuje v článku 22 dohovoru.

                  V súlade s článkom 23 dohovoru má každá zmluvná strana jeden hlas. Organizácie regionálnej hospodárskej integrácie (ako EÚ) však využívajú svoje hlasovacie právo s počtom hlasov, ktorý sa rovná počtu ich členských štátov, ktoré sú zmluvnými stranami dohovoru.

                  Konferencia zmluvných strán na desiatom riadnom zasadnutí zváži prijatie rozhodnutia o zaradení kyseliny perfluórhexánsulfónovej (PFHxS), jej solí a príbuzných zlúčenín PFHxS do zoznamu v prílohe A (vylúčenie), prílohe B (obmedzenie) a/alebo prílohe C (neúmyselná výroba) k dohovoru.

                  Na dané chemikálie sa v dôsledku ich zaradenia do zoznamu v prílohe A, B a/alebo C budú vzťahovať opatrenia zamerané na vylúčenie alebo obmedzenie ich výroby a používania vrátane zníženia alebo vylúčenia uvoľnení neúmyselne vyrobených POP.

                  Pripravovaný akt sa stane pre zmluvné strany záväzným v súlade s článkom 22 ods. 4 dohovoru, v ktorom sa stanovuje: „Návrh, prijatie a nadobudnutie platnosti dodatkov k prílohe A, B alebo C bude predmetom rovnakého postupu, ako je postup pre návrh, prijatie a nadobudnutie platnosti dodatočných príloh k tomuto dohovoru, okrem toho dodatku k prílohe A, B alebo C, ktorý nenadobudne platnosť pre danú stranu, ktorá predložila vyhlásenie týkajúce sa dodatku k týmto prílohám podľa odseku 4 článku 25. V tomto prípade každý takýto dodatok nadobudne pre danú stranu platnosť na deväťdesiaty deň odo dňa, keď strana uložila u depozitára svoju ratifikačnú listinu, listinu o prijatí, schválení alebo o prístupe k tomuto dodatku.“

                  Kyselina perfluórhexánsulfónová (PFHxS), jej soli a príbuzné zlúčeniny PFHxS sa v Európskej únii úmyselne nepoužívajú, môžu sa však vyskytovať ako nečistota v hasiacich penách na báze fluóru a v kyseline perfluóroktánsulfónovej (PFOS). Pokiaľ ide o prítomnosť PFHxS v PFOS, treba poznamenať, že PFOS je uvedená v zozname v prílohe B k Štokholmskému dohovoru a v prílohe I k nariadeniu (EÚ) 2019/1021, v ktorej sa zakazuje používanie PFOS v Únii s výnimkou jedného zostávajúceho použitia ako prísady proti zahmlievaniu pri tvrdom chrómovaní do roku 2025. Uvedené použitie PFOS sa už postupne ukončilo takmer vo všetkých členských štátoch.

                  Tento návrh sa týka rozhodnutia o stanovení pozície, ktorá sa má v mene Únie zaujať na konferencii zmluvných strán Štokholmského dohovoru v súvislosti s plánovaným prijatím rozhodnutia o zmene prílohy A zaradením kyseliny perfluórhexánsulfónovej (PFHxS), jej solí a príbuzných zlúčenín PFHxS. Ak by sa konferencia zmluvných strán Štokholmského dohovoru rozhodla zaradiť PFHxS do zoznamu v prílohe A, od zmluvných strán dohovoru sa bude vyžadovať, aby prijali potrebné opatrenia na vylúčenie alebo obmedzenie používania PFHxS na svojom území v súlade so svojimi záväzkami podľa dohovoru. S cieľom vykonať rozhodnutie v Únii navrhne Komisia delegovaný akt, ktorým sa zmení príloha I k nariadeniu o POP tak, aby zahŕňala kyselinu perfluórhexánsulfónovú (PFHxS), jej soli a príbuzné zlúčeniny PFHxS. Výroba a používanie týchto látok bude v Únii zakázané.

               •Súlad s existujúcimi ustanoveniami v tejto oblasti politiky

                  Návrh je v súlade s nariadením (EÚ) 2019/1021, ktorým sa vykonáva Štokholmský dohovor v Únii, a uvedené nariadenie dopĺňa. Je plne v súlade s cieľom ochrany ľudského zdravia a životného prostredia pred perzistentnými organickými látkami.

               •Súlad s ostatnými politikami Únie

                  Návrh je v súlade so všeobecnou koncepciou nariadenia (ES) č. 1107/2009 a nariadenia (EÚ) č. 528/2012, pokiaľ ide o látky PBT, keďže v obidvoch nariadeniach sa stanovujú kritériá, ktoré v zásade nedovoľujú uvádzať na trh a používať účinné látky, ktoré sú PBT. V záujme koherentnosti sa v dokumente o jednotnom chápaní
                     4
                   skúma vzťah medzi Štokholmským dohovorom, nariadením (EÚ) 2019/1021 a nariadením (ES) č. 1907/2006 s prihliadnutím na obmedzenia a požiadavky na udeľovanie povolení.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Procesnoprávnym základom navrhovaného rozhodnutia Rady je článok 218 ods. 9 ZFEÚ, ktorý predstavuje náležitý základ pre akt, ktorým sa stanovuje pozícia Európskej únie vo vzťahu k medzinárodnej dohode, v tomto prípade k Štokholmskému dohovoru.

                  Hmotnoprávnym základom je článok 192 ods. 1 ZFEÚ, keďže opatrenia dohodnuté v rámci Štokholmského dohovoru prevažne sledujú environmentálny cieľ (t. j. vylúčenie perzistentných organických látok).

                  Právnym základom navrhovaného rozhodnutia by preto mal byť článok 192 ods. 1 v spojení s článkom 218 ods. 9 ZFEÚ.

               •Subsidiarita (v prípade inej ako výlučnej právomoci)

                  Perzistentné organické látky predstavujú celosvetový problém a v Únii sa Štokholmský dohovor vykonáva nariadením (EÚ) 2019/1021. Keďže Únia je zmluvnou stranou dohovoru, je vhodné, aby sa zúčastňovala na prijímaní rozhodnutí v rámci konferencie zmluvných strán.

               •Proporcionalita

                  Perzistentné organické látky predstavujú celosvetový problém a cieľom Štokholmského dohovoru je odstrániť ich výrobu a používanie. Zaradenie kyseliny perfluórhexánsulfónovej (PFHxS), jej solí a príbuzných zlúčenín PFHxS do zoznamu v prílohe A odporučil Výbor pre posudzovanie perzistentných organických látok dohovoru, keďže sa zistilo, že chemikália spĺňa kritériá v súlade s prílohou D k dohovoru. Preto je vhodné podporiť zaradenie uvedenej chemikálie do zoznamu v prílohe A k dohovoru s cieľom zabezpečiť, aby sa na celom svete prijali primerané opatrenia.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Konzultácie so zainteresovanými stranami

                  O návrhu sa diskutovalo s členskými štátmi a inými zainteresovanými stranami na 23. zasadnutí expertnej skupiny Komisie: príslušné orgány pre nariadenie (EÚ) 2019/1021. Okrem toho rozsiahle konzultácie so zainteresovanými stranami prebiehali počas celého posudzovania chemikálie, ktoré vykonal Výbor pre posudzovanie perzistentných organických látok dohovoru, a riešili sa ich pripomienky.

               •Posúdenie vplyvu

                  Posúdenie vplyvu sa nevykonalo, ale v súvislosti s dokumentáciou o obmedzeniach podľa nariadenia REACH týkajúcou sa kyseliny perfluórhexánsulfónovej (PFHxS), jej solí a príbuzných zlúčenín PFHxS sa uskutočnilo sociálno-ekonomické posúdenie a analýza alternatív
                     5
                  . V stanovisku ECHA sa konštatuje, že sociálno-ekonomické náklady vyplývajúce z navrhovaného obmedzenia by mali byť obmedzené a že je primerané prísne obmedziť výrobu, uvádzanie na trh a používanie PFHxS.

                  Výbor pre posudzovanie perzistentných organických látok dospel k záveru, že chemikália je perzistentná organická látka a odporučil zaradiť ju do zoznamu bez zvláštnej výnimky. Toto odporúčanie vychádza z posúdenia vplyvu potenciálnych riadiacich opatrení s prihliadnutím na sociálno-ekonomické informácie.

               •Regulačná vhodnosť a zjednodušenie

                  Návrh nemá žiadny vplyv na obchodnú činnosť, keďže chemikália sa v Únii komerčne nevyužíva, a preto sa v ňom nestanovujú výnimky pre mikropodniky, ani osobitné pravidlá pre MSP. Návrh nemá žiadny vplyv na konkurencieschopnosť odvetví EÚ ani na obchod, keďže s danou chemikáliou sa medzi Úniou a tretími krajinami neobchoduje.

               4.VPLYV NA ROZPOČET

                  Návrh nemá žiadny vplyv na rozpočet.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Plán vykonávania, monitorovanie, hodnotenie a podávanie správ sa nepovažujú za potrebné.

               •Podrobné vysvetlenie konkrétnych ustanovení návrhu

                  V návrhu sa Komisii udeľuje mandát, aby na konferencii zmluvných strán Štokholmského dohovoru podporila v mene Európskej únie zaradenie kyseliny perfluórhexánsulfónovej (PFHxS), jej solí a príbuzných zlúčenín PFHxS do zoznamu v prílohe A bez zvláštnych výnimiek.

               2021/0093 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na desiatom zasadnutí Konferencie zmluvných strán Štokholmského dohovoru o perzistentných organických látkach, pokiaľ ide o návrh na zmenu prílohy A

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Štokholmský dohovor o perzistentných organických látkach (ďalej len „dohovor“) nadobudol platnosť 17. mája 2004 a v mene Únie bol uzavretý rozhodnutím Rady 2006/507/ES
                  6
               .

               (2)Nariadením Európskeho parlamentu a Rady (EÚ) 2019/1021
                  7
                sa Štokholmský dohovor vykonáva v Únii.

               (3)Podľa článku 8 dohovoru konferencia zmluvných strán rozhodne, či sa daná chemikália zaradí do zoznamu v prílohe A, B a/alebo C, a určí príslušné kontrolné opatrenia.

               (4)Očakáva sa, že na desiatom zasadnutí konferencie zmluvných strán Štokholmského dohovoru sa prijme rozhodnutie o zaradení ďalších chemikálií do zoznamu v prílohe A.

               (5)Je vhodné stanoviť pozíciu, ktorá sa má zaujať v mene Únie na konferencii zmluvných strán, keďže dané rozhodnutie bude pre Úniu záväzné.

               (6)V záujme ochrany ľudského zdravia a životného prostredia pred ďalším uvoľňovaním kyseliny perfluórhexánsulfónovej (PFHxS), jej solí a príbuzných zlúčenín PFHxS je potrebné znížiť alebo odstrániť výrobu a používanie uvedených chemikálií na celosvetovej úrovni a podporiť ich zaradenie do zoznamu v dohovore,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať na desiatom zasadnutí konferencie zmluvných strán Štokholmského dohovoru, je v súlade s relevantnými odporúčaniami Výboru pre posudzovanie perzistentných organických látok podporiť zaradenie kyseliny perfluórhexánsulfónovej (PFHxS), jej solí a príbuzných zlúčenín PFHxS do zoznamu v prílohe A k dohovoru bez zvláštnych výnimiek.

               Vzhľadom na vývoj na desiatom zasadnutí konferencie zmluvných strán Štokholmského dohovoru môžu zástupcovia Únie po porade s členskými štátmi na základe koordinácie na mieste, a to bez toho, aby k tomu Rada vydávala ďalšie rozhodnutie, odsúhlasiť ďalšie úpravy tejto pozície.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady (2006/507/ES) zo 14. októbra 2004 o uzavretí Štokholmského dohovoru o perzistentných organických látkach v mene Európskeho spoločenstva (Ú. v. EÚ L 209, 31.7.2006, s. 1).

                     (2)

                        Nariadenie Európskeho parlamentu a Rady (EÚ) 2019/1021 z 20. júna 2019 o perzistentných organických látkach (Ú. v. EÚ L 169, 25.6.2019, s. 45).

                     (3)

                        Rozhodnutie Rady (2004/259/ES) z 19. februára 2004 o uzatvorení v mene Európskeho spoločenstva Protokolu o perzistentných organických látkach k Dohovoru z roku 1979 o diaľkovom znečisťovaní ovzdušia prechádzajúcom hranicami štátov (Ú. v. EÚ L 81, 19.3.2004, s. 35).

                     (4)

                  http://ec.europa.eu/growth/sectors/chemicals/reach/special-cases_en
                  .

                     (5)

                        https://echa.europa.eu/sk/registry-of-restriction-intentions/-/dislist/details/0b0236e1827f87da.

                     (6)

                        Rozhodnutie Rady (2006/507/ES) zo 14. októbra 2004 o uzavretí Štokholmského dohovoru o perzistentných organických látkach v mene Európskeho spoločenstva (Ú. v. EÚ L 209, 31.7.2006, s. 1).

                     (7)

                        Nariadenie Európskeho parlamentu a Rady (EÚ) 2019/1021 z 20. júna 2019 o perzistentných organických látkach (Ú. v. EÚ L 169, 25.6.2019, s. 45).


               EURÓPSKA KOMISIA
            V Bruseli13. 4. 2021
            COM(2021) 183 final
            2021/0098(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Rade pre obchodné aspekty práv duševného vlastníctva Svetovej obchodnej organizácie

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v Rade pre obchodné aspekty práv duševného vlastníctva Svetovej obchodnej organizácie (ďalej len „Rada pre TRIPS“) v súvislosti s plánovaným prijatím rozhodnutia o žiadosti o predĺženie prechodného obdobia podľa článku 66 ods. 1 Dohody TRIPS pre najmenej rozvinuté členské krajiny.

               2.Kontext návrhu

               2.1.Dohoda o obchodných aspektoch práv duševného vlastníctva

               Cieľom Dohody o obchodných aspektoch práv duševného vlastníctva (ďalej len „Dohoda TRIPS“) je okrem iného zabezpečiť primerané normy a zásady týkajúce sa dostupnosti, rozsahu a použitia práv duševného vlastníctva súvisiacich s obchodom, ako aj účinné a vhodné prostriedky na ich presadzovanie a účinné a urýchlené postupy na mnohostranné predchádzanie sporom medzi vládami a ich urovnávanie. Dohoda TRIPS sa vzťahuje na tieto práva duševného vlastníctva: autorské práva a práva súvisiace s autorským právom, ochranné známky, zemepisné označenia vrátane označení pôvodu, priemyselné vzory, patenty vrátane ochrany nových odrôd rastlín, topografie integrovaných obvodov a nezverejnené informácie. Dohoda TRIPS nadobudla platnosť 1. januára 1995.

               Európska únia je zmluvnou stranou Dohody TRIPS
                  1
               .

               2.2.Rada pre TRIPS

               Rada pre TRIPS dohliada na fungovanie dohody TRIPS. Rada pre TRIPS na svojich pravidelných zasadnutiach slúži ako fórum na diskusiu o obchodných aspektoch ochrany a presadzovania práv duševného vlastníctva, na ktoré sa vzťahuje dohoda TRIPS. Rada pre TRIPS pôsobí pod všeobecným vedením Generálnej rady WTO. Je prístupná pre všetkých členov WTO a pre pozorovateľov schválených členmi. Rada pre TRIPS prijíma rozhodnutia konsenzom. Podľa článku 33 rokovacieho poriadku Rady pre TRIPS
                  2
                platí, že ak v Rade pre TRIPS nie je možné dospieť k rozhodnutiu konsenzom, predmetná záležitosť sa postúpi na rozhodnutie Generálnej rade. Podľa článku IX Dohody o založení Svetovej obchodnej organizácie uzavretej v Marrákeši (ďalej len „dohoda z Marrákeša“) platí, že keď si Európska únia uplatňuje svoje hlasovacie právo, má rovnaký počet hlasov, aký je počet jej členských štátov, ktoré sú členmi WTO.

               2.3.Pripravovaný akt Rady pre TRIPS

               V dňoch 8. – 9. júna 2021 počas svojho formálneho zasadnutia má Rada pre TRIPS prijať rozhodnutie týkajúce sa žiadosti o predĺženie prechodného obdobia podľa článku 66 ods. 1 Dohody TRIPS pre najmenej rozvinuté členské krajiny od 1. júla 2021 (ďalej len „pripravovaný akt“).

               Od nadobudnutia platnosti dohody z Marrákeša 1. januára 1995 boli najmenej rozvinuté členské krajiny podľa článku 66 ods. 1 Dohody TRIPS oslobodené na obdobie desiatich rokov od záväzkov vyplývajúcich z Dohody TRIPS s výnimkou článkov 3, 4 a 5. V uvedenom článku sa takisto stanovuje možnosť ďalšieho predĺženia tohto obdobia na základe riadne odôvodnenej žiadosti najmenej rozvinutej členskej krajiny. Táto výnimka bola už na základe osobitných žiadostí najmenej rozvinutých členských krajín predĺžená dvakrát, a to v rokoch 2005 a 2013, pričom druhýkrát sa predĺžila do 1. júla 2021.

               Čad v mene skupiny najmenej rozvinutých krajín 1. októbra 2020 formálne predložil žiadosť
                  3
                o predĺženie prechodného obdobia. Skupina najmenej rozvinutých krajín požiadala o predĺženie prechodného obdobia na „tak dlho, pokiaľ člen zostáva v kategórii najmenej rozvinutej krajiny, a na obdobie dvanástich rokov odo dňa nadobudnutia účinnosti rozhodnutia Valného zhromaždenia OSN o vyňatí člena z kategórie najmenej rozvinutých krajín.“

               Pripravovaný akt sa stane pre zmluvné strany záväzným v súlade s článkom 66 ods. 1 Dohody TRIPS, v ktorom sa stanovuje: „S ohľadom na špecifické potreby a požiadavky najmenej rozvinutých členských krajín, na ich ekonomické, finančné a administratívne ťažkosti a ich potreby pre pružné vytváranie životaschopnej technickej základne, sa od týchto členov nebude vyžadovať uplatňovanie ustanovení tejto dohody okrem článkov 3, 4 a 5 počas desiatich rokov odo dňa začatia jej uplatňovania podľa článku 65 ods. 1. Rada pre TRIPS na základe primerane zdôvodnenej žiadosti najmenej rozvinutej členskej krajiny túto lehotu predĺži.“

               3.Pozícia, ktorá sa má zaujať v mene Únie

               Komisia odporúča Rade Európskej únie zaujať túto pozíciu Únie ako odpoveď na žiadosť najmenej rozvinutých členských krajín: Od najmenej rozvinutých členských krajín by sa nemalo vyžadovať uplatňovanie ustanovení Dohody TRIPS okrem článkov 3, 4 a 5 počas obmedzeného obdobia nepresahujúceho 10 rokov alebo do dňa, keď prestanú byť najmenej rozvinutými krajinami, podľa toho, ktorý dátum nastane skôr.

               Predĺženie prechodného obdobia bez časového obmedzenia, ako to navrhujú najmenej rozvinuté krajiny, by však nebolo v súlade s cieľom postupne integrovať najmenej rozvinuté členské krajiny ako členov multilaterálneho obchodného systému do medzinárodného systému duševného vlastníctva na základe minimálnych požiadaviek stanovených v Dohode TRIPS.

               Ak členovia WTO podporia predĺženie prechodného obdobia podľa článku 66 ods. 1 Dohody TRIPS bez časového obmedzenia, Únia by nemala brániť dosiahnutiu konsenzu.

               Určitá úroveň ochrany a presadzovania práv duševného vlastníctva je potrebná aj v prípade najmenej rozvinutých členských krajín, pretože práva duševného vlastníctva sú katalyzátorom inovácie a dôležitým nástrojom udržateľného rozvoja. Ochrana a presadzovanie práv duševného vlastníctva sú tiež stimulom pre držiteľov technológií, aby podporovali šírenie poznatkov, a priťahujú investície zo zahraničia do najmenej rozvinutých členských krajín. Určitá úroveň ochrany a presadzovania práv duševného vlastníctva v najmenej rozvinutých členských krajinách zároveň slúži ako stimul pre spoločnosti z EÚ, aby prinášali svoje nové technológie do najmenej rozvinutých členských krajín bez obáv z krádeže duševného vlastníctva alebo iného zneužívania. Predĺženie prechodného obdobia bez časového obmedzenia by najmenej rozvinuté členské krajiny dostatočne nemotivovalo k tomu, aby vyvíjali úsilie v tejto oblasti, a mohlo by byť kontraproduktívne pre ich konkurencieschopnosť v rámci svetového obchodného systému. Ďalšie predĺženie prechodného obdobia na vykonávanie Dohody TRIPS okrem článkov 3, 4 a 5 je však odôvodnené. Najmenej rozvinuté členské krajiny predstavujú najzraniteľnejší segment medzinárodného obchodného spoločenstva, ktorý sa vyznačuje obmedzeniami, ako sú nízky príjem na obyvateľa, nízka úroveň ľudského rozvoja a hospodárske a štrukturálne prekážky rastu. Pandémia COVID-19 ešte viac zvýraznila výzvy, ktorým najmenej rozvinuté členské krajiny čelia. Tieto krajiny preto musia mať politický priestor a flexibilitu, aby mohli riešiť svoje rozvojové výzvy a vytvoriť životaschopnú technologickú základňu.

               Takisto je dôležité usilovať sa o to, aby akékoľvek zmeny v zákonoch, iných právnych predpisoch a praxi najmenej rozvinutých členských krajín uskutočnené počas dodatočného prechodného obdobia nemohli viesť k nižšiemu stupňu súladu s ustanoveniami Dohody TRIPS. Táto požiadavka by podnietila najmenej rozvinuté členské krajiny k postupnému vykonávaniu určitých ustanovení Dohody TRIPS a zabránila zníženiu úrovne ochrany a presadzovania práv duševného vlastníctva. Úsilie najmenej rozvinutých členských krajín vynaložené na vykonávanie určitých ustanovení Dohody TRIPS by sa zohľadnilo pri rozhodovaní o príjemcoch technickej a finančnej spolupráce stanovenej v článku 67 Dohody TRIPS s cieľom uľahčiť vykonávanie Dohody TRIPS so zameraním na tie oblasti, ktoré majú najväčšiu okamžitú užitočnosť.

               Zdá sa, že druhá časť žiadosti najmenej rozvinutých členských krajín, t. j. žiadosť o výnimku na dodatočné obdobie dvanástich rokov odo dňa, keď najmenej rozvinutá členská krajina prestane patriť do kategórie najmenej rozvinutých krajín, presahuje rozsah pôsobnosti článku 66 ods. 1 Dohody TRIPS, keďže tento článok sa vzťahuje len na predĺženie prechodného obdobia na vykonávanie určitých ustanovení Dohody TRIPS najmenej rozvinutými členskými krajinami. Žiadosť by zrejme predstavovala výnimku z príslušných ustanovení Dohody TRIPS, o ktorej nemôže rozhodnúť Rada pre TRIPS. Žiadosť o udelenie výnimky iným ako najmenej rozvinutým krajinám ako súčasť rozhodnutia Rady pre TRIPS podľa článku 66 ods. 1 Dohody TRIPS preto nemožno podporiť.

               Je potrebné poznamenať, že žiadosť o výnimku na dodatočné obdobie dvanástich rokov odo dňa, keď najmenej rozvinutá členská krajina prestane patriť do kategórie najmenej rozvinutých krajín, je zahrnutá aj v oznámení
                  4
                o hladkom prechode v prospech krajín, ktoré prestali patriť do kategórie najmenej rozvinutých krajín, ktoré 17. novembra 2020 predložila misia Čadu v mene skupiny najmenej rozvinutých krajín Generálnej rade a ktoré je predmetom rokovaní v Generálnej rade.

               Iniciatíva je plne v súlade s politikami EÚ. Podobné rozhodnutia už boli prijaté v minulosti. Európska únia podporila predĺženie prechodného obdobia, počas ktorého najmenej rozvinuté členské krajiny nemusia vykonávať Dohodu TRIPS okrem článkov 3, 4 a 5, do 1. júla 2021, ako sa dohodli členovia WTO 11. júna 2013
                  5
               .

               Najmenej rozvinutým členským krajinám bola udelená aj osobitná výnimka, pokiaľ ide o vykonávanie ustanovení Dohody TRIPS o farmaceutických výrobkoch. Platnosť tejto výnimky mala na základe vyhlásenia z Dauhy o Dohode TRIPS a verejnom zdraví prijatého 14. novembra 2001 pôvodne uplynúť 1. januára 2016. V roku 2015 Bangladéš v mene skupiny najmenej rozvinutých krajín požiadal o oslobodenie od záväzkov plynúcich z Dohody TRIPS pre najmenej rozvinuté členské krajiny, pokiaľ ide o farmaceutické výrobky, na tak dlho, pokiaľ budú najmenej rozvinutými krajinami. EÚ túto žiadosť skupiny najmenej rozvinutých krajín podporila vzhľadom na vyhlásenie z Dauhy o Dohode TRIPS a verejnom zdraví a na rozhodnutie Generálnej rady WTO z 30. augusta 2003 o vykonávaní odseku 6 vyhlásenia z Dauhy. Platnosť uvedenej výnimky bola napokon predĺžená do 1. januára 2033 alebo do dňa, keď najmenej rozvinutá členská krajina prestane byť najmenej rozvinutou krajinou, podľa toho, ktorý dátum nastane skôr.

               Pozícia EÚ k pripravovanému aktu je plne v súlade s pozíciou EÚ k vykonávaniu ustanovení Dohody TRIPS o farmaceutických výrobkoch.

               4.Procesnoprávny základ

               4.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  6
               .

               4.2.Uplatnenie na tento prípad

               Rada pre TRIPS je orgán zriadený dohodou z Marrákeša a jej prílohou 1C týkajúcou sa Dohody TRIPS.

               Akt, ktorý má Rada pre TRIPS prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 66 ods. 1 Dohody TRIPS.

               Pripravovaný akt nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.3.Hmotnoprávny základ

               4.3.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.3.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky. Hmotnoprávnym základom navrhovaného rozhodnutia je preto článok 207 ods. 4 ZFEÚ.

               4.4.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               2021/0098 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Rade pre obchodné aspekty práv duševného vlastníctva Svetovej obchodnej organizácie

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda o založení Svetovej obchodnej organizácie, ako aj dohody v prílohách 1, 2 a 3 k uvedenej dohode (ďalej len „dohoda z Marrákeša“) bola uzavretá Úniou rozhodnutím Rady 94/800/ES
                  7
                a nadobudla platnosť 1. januára 1995.

               (2)Podľa článku 66 ods. 1 Dohody o obchodných aspektoch práv duševného vlastníctva (ďalej len „Dohoda TRIPS“), ktorá je uvedená v prílohe 1C k dohode z Marrákeša, Rada pre obchodné aspekty práv duševného vlastníctva Svetovej obchodnej organizácie (ďalej len „Rada pre TRIPS“) na základe riadne odôvodnenej žiadosti najmenej rozvinutej členskej krajiny predĺži prechodné obdobie, počas ktorého sa od najmenej rozvinutých členských krajín nevyžaduje uplatňovanie ustanovení Dohody TRIPS okrem článkov 3, 4 a 5.

               (3)Súčasné prechodné obdobie schválené rozhodnutím Rady pre TRIPS z 11. júna 2013
                  8
                sa skončí 1. júla 2021.

               (4)Čad 1. októbra 2020 v mene skupiny najmenej rozvinutých krajín formálne predložil žiadosť o predĺženie prechodného obdobia
                  9
               .

               (5)Rada pre TRIPS prijme počas svojho formálneho zasadnutia v dňoch 8. a 9. júna 2021 rozhodnutie týkajúce sa žiadosti o predĺženie prechodného obdobia podľa článku 66 ods. 1 Dohody TRIPS pre najmenej rozvinuté členské krajiny (ďalej len „rozhodnutie Rady pre TRIPS“).

               (6)Je vhodné stanoviť pozíciu, ktorá sa má zaujať v mene Únie v Rade pre TRIPS, pretože rozhodnutie Rady pre TRIPS bude pre Úniu záväzné.

               (7)Najmenej rozvinuté členské krajiny predstavujú najzraniteľnejší segment medzinárodného obchodného spoločenstva, ktorý čelí hospodárskym, finančným a administratívnym ťažkostiam. Najmenej rozvinuté členské krajiny musia mať politický priestor a flexibilitu, aby mohli riešiť svoje rozvojové výzvy, a dodatočný čas na vykonávanie Dohody TRIPS.

               (8)Určitá úroveň ochrany a presadzovania práv duševného vlastníctva je v prospech najmenej rozvinutých členských krajín, pretože práva duševného vlastníctva sú katalyzátorom inovácie a dôležitým nástrojom udržateľného rozvoja. Niektoré najmenej rozvinuté členské krajiny už podnikli kroky na vykonávanie Dohody TRIPS a je potrebné ich nabádať k tomu, aby neznižovali existujúcu úroveň ochrany a presadzovania práv duševného vlastníctva.

               (9)Predĺženie prechodného obdobia bez časového obmedzenia, ako to navrhuje skupina najmenej rozvinutých krajín, by spomalilo proces postupnej integrácie najmenej rozvinutých členských krajín ako členov multilaterálneho obchodného systému do medzinárodného systému duševného vlastníctva na základe minimálnych požiadaviek stanovených v Dohode TRIPS.

               (10)Preto je vhodné predĺžiť prechodné obdobie na vykonávanie Dohody TRIPS okrem článkov 3, 4 a 5 pre najmenej rozvinuté členské krajiny na obmedzené obdobie nepresahujúce desať rokov.

               (11)Ak členovia Svetovej obchodnej organizácie podporia predĺženie prechodného obdobia podľa článku 66 ods. 1 Dohody TRIPS na dlhšie obdobie alebo bez časového obmedzenia, Únia by nemala brániť dosiahnutiu konsenzu.

               (12)Zdá sa, že žiadosť najmenej rozvinutých krajín o výnimku na dodatočné obdobie dvanástich rokov počítané odo dňa, keď najmenej rozvinutá členská krajina prestane patriť do kategórie najmenej rozvinutých krajín, presahuje rozsah pôsobnosti článku 66 ods. 1 Dohody TRIPS, keďže tento článok sa vzťahuje len na predĺženie prechodného obdobia na vykonávanie určitých ustanovení Dohody TRIPS najmenej rozvinutými členskými krajinami. Žiadosť o udelenie výnimky iným ako najmenej rozvinutým členským krajinám ako súčasť rozhodnutia Rady pre TRIPS podľa článku 66 ods. 1 Dohody TRIPS by sa preto nemala podporiť,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v Rade pre obchodné aspekty práv duševného vlastníctva Svetovej obchodnej organizácie (ďalej len „Rada pre TRIPS“) na jej formálnom zasadnutí 8. a 9. júna 2021, je takáto:

               a)Od najmenej rozvinutých členských krajín by sa nemalo vyžadovať uplatňovanie ustanovení Dohody o obchodných aspektoch práv duševného vlastníctva (ďalej len „Dohoda TRIPS“) okrem článkov 3, 4 a 5 počas obmedzeného obdobia nepresahujúceho desať rokov alebo do dňa, keď prestanú byť najmenej rozvinutou členskou krajinou, podľa toho, ktorý dátum nastane skôr.

               b)Ak členovia Svetovej obchodnej organizácie podporia predĺženie prechodného obdobia podľa článku 66 ods. 1 Dohody TRIPS na dlhšie obdobie alebo bez časového obmedzenia, Únia by nemala brániť dosiahnutiu konsenzu.

               c)Najmenej rozvinuté členské krajiny by mali zabezpečiť, aby akékoľvek zmeny v ich zákonoch, iných právnych predpisoch a praxi uskutočnené počas dodatočného prechodného obdobia neviedli k nižšiemu stupňu súladu s ustanoveniami Dohody TRIPS. Ak by však členovia Svetovej obchodnej organizácie takýto záväzok najmenej rozvinutých členských krajín nepodporili, Únia by nemala brániť dosiahnutiu konsenzu.

               d)Žiadosť najmenej rozvinutých členských krajín o výnimku na dodatočné obdobie dvanástich rokov odo dňa, keď najmenej rozvinutá členská krajina prestane patriť do kategórie najmenej rozvinutých krajín, by sa podporiť nemala, keďže nepatrí do rozsahu pôsobnosti článku 66 ods. 1 Dohody TRIPS.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)

                        Rozhodnutie Rady 94/800/ES (z 22. decembra 1994) týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).

                     (2)

                        Rokovací poriadok pre zasadnutia Rady pre TRIPS (z 28. septembra 1995) – IP/C/1.

                     (3)

                        Dokument WTO IP/C/W/668.

                     (4)

                        WT/GC/W/807.

                     (5)

                        Dokument WTO IP/C/64.

                     (6)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (7)

                        Rozhodnutie Rady 94/800/ES z 22. decembra 1994 týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).

                     (8)

                        IP/C/64.

                     (9)

                        Dokument WTO IP/C/W/668.